Ardenneki offenzíva
Az ardenneki offenzíva (fedőneve: "Wacht am Rhein", majd "Herbstnebel", angol nyelvterületen: "Battle of the Bulge") volt a Harmadik Birodalom utolsó ellentámadása, amely a Wehrmacht oldalára hivatott billenteni az erőviszonyokat. Az ütközet Belgium, Luxemburg és Németország területén zajlott. Az offenzíva 1944. december 16-án indult; a német csapatok 25–30 kilométer mélyen betörtek az amerikaiak vonalai mögé. Végül az utánpótlási nehézségek és a légitámadások miatt a német hadsereg visszavonulásra kényszerült. Az offenzíva legismertebb filmes feldolgozása, részben a valós események alapján, 1965-ben készült el "A halál ötven órája" "(Battle of the Bulge)" címmel.